แบงก์กรุงศรีแหยงถอยหุ้นกู้กลัวค่าต๋ง
กรุงศรีชะลอแผนออกหุ้นกู้ 2 หมื่นล้านบาท รอดูความชัดเจน พ.ร.ก.โอนหนี้กองทุนฟื้นฟูฯ กลัวโดนหางเลขเก็บค่าต๋ง
10 ก.พ. 2555

กรุงศรีชะลอแผนออกหุ้นกู้ 2 หมื่นล้านบาท รอดูความชัดเจน พ.ร.ก.โอนหนี้กองทุนฟื้นฟูฯ กลัวโดนหางเลขเก็บค่าต๋ง 
นายตรรก บุนนาค ผู้ช่วยกรรมการผู้จัดการใหญ่ ธนาคารกรุงศรีอยุธยา เปิดเผยว่า ขณะนี้ธนาคารอยู่ระหว่างการพิจารณาระดมเงินผ่านการออกหุ้นกู้ เนื่องจากทิศทางดอกเบี้ยที่อยู่ในช่วงขาลงทำให้ต้นทุนในการระดมเงินผ่านเงินฝากและหุ้นกู้อยู่ในระดับที่ใกล้เคียงกัน อย่างไรก็ตาม ผลของความไม่ชัดเจนในการเรียกเก็บเงินนำส่งจากธนาคารพาณิชย์ทำให้มีความเสี่ยงว่าจะครอบคลุมรวมถึงตั๋ว บี/อี และหุ้นกู้ด้วย ทำให้ธนาคารต้องกลับมาประมาณสถานการณ์ตลาดอีกครั้ง
“การแข่งขันในตลาดเงินฝากกับแบงก์รัฐที่รุนแรง ทำให้ทุกธนาคารคงมองหาจังหวะในการออกหุ้นกู้ หากต้นทุนไม่ต่างกันมาก แต่การเก็บเงินนำส่งที่ยังไม่มีข้อสรุป และดูเหมือนว่าจะมีผลกระทบไปหมด เราคงไม่ผลีผลาม ต้องขอรอดูความชัดเจนเรื่องนี้ก่อน” นายตรรก กล่าว 
นายตรรก กล่าวว่า ปัจจุบันธุรกิจธนาคารพาณิชย์ยังมีสภาพคล่องส่วนเกินในระบบอยู่ 2 ล้านล้านบาท จึงยังไม่จำเป็นต้องรีบเร่งระดมเงินทุนเข้ามา ในขณะที่สถานการณ์ยังไม่ชัดเจน 
“ธนาคารที่ออกหุ้นกู้มาก่อนหน้านี้คงจะประเมินความต้องการของตลาดมาแล้ว อีกอย่างหุ้นกู้ด้อยสิทธิที่ออกมาก็ยังสามารถนับรวมอยู่ในกองทุนชั้นที่ 2 ได้ด้วย ทำให้การออกหุ้นกู้เป็นทางเลือกที่น่าสนใจ ในขณะที่ต้องแข่งขันเงินฝากกับแบงก์รัฐ” นายตรรก กล่าว
ก่อนหน้านี้ ธนาคารกรุงศรี อยุธยามีแผนจะออกหุ้นกู้วงเงิน 2 หมื่นล้านบาท เช่นเดียวกับธนาคาร กสิกรไทยที่เสนอขายหุ้นกู้ด้อยสิทธิ อายุ 10 ปี ดอกเบี้ย 4.50% มูลค่า 2.2 หมื่นล้านบาท และธนาคารไทยพาณิชย์ที่เสนอขายหุ้นกู้ด้อยสิทธิ อายุ 10 ปี ดอกเบี้ย 4.5% วงเงิน 2 หมื่นล้านบาท